Смаргонь (футбольны клюб)

«**Смаргонь**» — футбольны клюб зь Беларусі, прадстаўляе горад Смаргонь Гарадзенскай вобласьці. Першая каманда ў Смаргоні зьявілася ў 1978 годзе, прафэсійны футбольны клюб заснаваны ў 1987 годзе. У чэмпіянатах Беларусі ўдзельнічае з 1992 году, крыху часу прапусьціўшы праз сыход у розыгрыш аматарскага чэмпіянату Гарадзенскай вобласьці. Цяпер выступае ў Найвышэйшай лізе.

## Гісторыя
Першая каманда ў Смаргоні зьявілася ў 1978 годзе. Прафэсійны футбольны клюб пад назвай «Станкабудаўнік» быў закладзены ў 1987 годзе.

У чэмпіянатах Беларусі каманда ўдзельнічала ў 1992—1994 гадах, але паказвала дрэнныя вынікі. У выніку ў 1994 годзе «Смаргонь» перайшла ў чэмпіянат вобласьці. У 1998 годзе клюб вярнуўся ў чэмпіянат краіны, а ў 2002 годзе выйшаў у Першую лігу. У 2003—2005 гадах «Смаргонь» тройчы спынялася ў адным кроку ад выхаду ў Найвышэйшую лігу.

У 2006 годзе каманда пад кіраўніцтвам Георгія Кандрацьева заняла другое месца і выйшла ў Найвышэйшую лігу, дзе дружына спаборнічала ў 2007—2009 гадах. Найлепшым вынікам тых часоў стала 8 месца ў 2008 годзе. У 2009 годзе «Смаргонь» заняла апошняе месца і вярнулася ў Першую лігу. Але і там смаргонцы апынуліся ў ніжняй палове турнірнай табліцы. Сытуацыя выправілася ў 2013 годзе. «Смаргонь» папоўніла склад шэрагам дасьведчаных гульцоў, якія дапамаглі клюбу заняць 6 месца. Адзін зь іх, Сяргей Крот, стаў найлепшым бамбардзірам турніру.

У сэзоне 2014 году пасьля правальнага старту каманда стала трывала набіраць пункты. У другой палове сэзону «Смаргонь» актыўна ўмяшалася ў барацьбу за трэцяе месца, але ў выніку ня здолела пасунуць адтуль «Віцебск» і скончыла сэзон на чацьвертым радку. У 2015 годзе «Смаргонь» фінішавала пятай. У сэзоне 2016 году амаль цалкам абнавіўся склад каманды, і «Смаргонь» спачатку месьцілася ў ніжняй палове табліцы, але пазьней сытуацыя выправілася, і сэзон смаргонцы зноў скончылі на пятым месцы. У пачатку 2017 году замест Мікалая Рындзюка галоўным трэнэрам каманды быў прызначаны ягоны былы памочнік Аляксей Дварэцкі. Пасьля перамог у першых двух турах вынікі «Смаргоні» рэзка пагоршыліся, і першую палову чэмпіянату каманда скончыла на апошнім месцы. Аднак, палепшыўшы вынікі ў другой палове году, «Смаргонь» выйшла з зоны вылету. Тым ня менш, толькі ў апошнім туры каманда забясьпечыла захаваньне месца ў Першай лізе, заняўшы выніковае 13 месца.

Сэзон 2018 году «Смаргонь» пачала пад кіраўніцтвам новага трэнэра Мікалая Гергеля. Пасьля добрага старту каманда пазьней апусьцілася ў ніжнюю частку табліцы. У жніўні Гергель быў звольнены, і трэнэрам зноў быў прызначаны Аляксей Дварэцкі. Каманда скончыла год на 11 месцы пры ўдзеле 15 дружынаў. Пачатак сэзону 2019 году для «Смаргоні» атрымаўся няўдалым — каманда пацярпела шэсьць паразаў у першых шасьці турах, пасьля чаго быў звольнены Аляксей Дварэцкі, а трэнэрам быў прызначаны Павел Раднёнак. Вынікі пасьля гэтага трохі палепшыліся, улетку быў значна зьменены склад каманды, аднак пазьней каманда ізноў стала трываць паразы, у выніку дружына скончыла сэзон на перадапошнім 14 месцы, пасьля чаго Павел Раднёнак пакінуў пасаду. У 2020 годзе «Смаргонь» ачоліў Вячаслаў Герашчанка, каманда ўзмацнілася добрымі выканаўцамі. У выніку атрымалася паказаць добры вынік, «Смаргонь» некаторы час рухалася ў лідэрах і ачольвала табліцу Першай лігі, але пазьней шэраг няўдачаў адкінуў каманду зь першых радкоў. Тым ня менш, клюб завяршыў сэзон на шостым месцы.

У пачатку 2021 году клюб атрымаў прапанову заняць месца ў Найышэйшай лізе, якое стала вакантным пасьля адмовы «Гарадзеі» ад выступаў. Пасьпяхова прайшоўшы працэдуру ліцэнзаваньня, «Смаргонь» у сэзоне 2021 году далучылася да элітнага дівізіёну. Аднак, хутка назьбіраная каманда ня здолела стварыць канкурэнцыю іншым клюбам, і «Смаргонь» разам з рэчыцкім «Спадарожнікам» апынулася ў канцы табліцы. У ліпені «Спадарожнік» зьняўся з турніру, а «Смаргонь» добра падмацавалася і выдала неблагі адрэзак, але пазьней зноў рушылі паразы. У верасьні Герашчанка быў выпраўлены ў адстаўку, камандай стаў кіраваць ягоны памочнік Уладзіслаў Дукса разам з маладым расейскім адмыслоўцам Антонам Міхашонкам, аднак пад іхным кіраўніцтвам смаргонская каманда атрымала дзьве буйныя паразы, пасьля чаго новым трэнэрам стаў Ігар Трухаў. Аднак і ён ня здолеў выправіць сытуацыю, хутка «Смаргонь» пазбавілася шанцаў застацца ў Найвышэйшай лізе і фінішавала на 15 месцы.

У сэзоне 2022 году «Смаргонь» значна абнавіла склад, але здолела запрасіць шэраг дасьведчаных футбалістаў і лічылася адным з магчымых фаварытаў. Старт чэмпіянату атрымаўся няўпэўненым, каманда захрасла ў сярэдзіне табліцы, аднак апасьля сэрыя з 9 перамог запар узьняла каманду на першы радок табліцы. Далейшыя страты пунктаў не перашкодзілі за чатыры туры да фінішу гарантаваць павяртаньне ў Найвышэйшую лігу. Пасьля гэтага «Смаргонь» прапусьціла наперад «Нафтан» і заняла выніковае 2 месца.

У 2023 годзе «Смаргонь» была сапраўднай хатняй камандай, здабываючы пункты пераважна ў матчах на родным стадыёне. У першых турах былі пераможаныя «Белшына», «Слуцак», «Нафтан». Таксама каманда ў 11-м туры выгуляла менскае «Дынама», якое было адным зь лідэраў сэзону. Аднак, у гасьцявых матчах каманда доўгі час не давала рады. Толькі ў канцы кастрычніка дружына здолела здабыць выяздную перамогу ў матчы супраць «Энэргетыка»-БДУ. «Смаргонь» знаходзілася ў ніжняй палове табліцы Найвышэйшай лігі, аднак выбыцьцё ёй не пагражала праз таго, што іншыя клюбы атрымалі вялікія штрафы з вылічэньнем пунктаў. У выніку каманда скончыла сэзон на 11-м месцы пры 15 камандаў.

## Былыя назвы
* «Вяльля» (1978—1987)
* «Станкабудаўнік» (1987—1993)
* «Камунальнік» (1993)
* «Смаргонь» (з 1993 году)

## Дасягненьні
**Чэмпіянаты БССР, Рэспублікі Беларусь**
* **[[1978 год у футболе|1978]]**: Другая зона чэмпіянату БССР — 10 месца (11 камандаў)
* **[[1979 год у футболе|1979]]**: Другая зона чэмпіянату БССР — 11 месца (11 камандаў)
* **[[1987 год у футболе|1987]]**: чэмпіянат «ДФСО прафсаюзаў БССР» — 7 месца (18 камандаў)
* **[[1988 год у футболе|1988]]**: чэмпіянат «ДФСО прафсаюзаў БССР» — 5 месца (18 камандаў)
* **[[1989 год у футболе|1989]]**: другая ліга чэмпіянату БССР — 9 месца (12 камандаў)
* **[[1990 год у футболе|1990]]**: другая ліга чэмпіянату БССР — 3 месца (16 камандаў)
* **[[1991 год у футболе|1991]]**: другая ліга чэмпіянату БССР — 5 месца (15 камандаў)
* **[[Чэмпіянат Беларусі па футболе 1992 году|1992]]**: другая ліга чэмпіянату Беларусі — 16 месца (16 камандаў)
* **[[Чэмпіянат Беларусі па футболе 1992—1993 гадоў|1992—1993]]**: другая ліга чэмпіянату Беларусі — 16 месца (16 камандаў)
* **[[1993 год у футболе|1993]]**: трэцяя ліга чэмпіянату Беларусі — 17 месца (18 камандаў)
* **[[1997 год у футболе|1997]]**: першая ліга чэмпіянату вобласьці — 1 месца (10 камандаў)
* **[[1998 год у футболе|1998]]**: другая ліга чэмпіянату Беларусі — 12 месца (14 камандаў)
* **[[1999 год у футболе|1999]]**: другая ліга чэмпіянату Беларусі — 6 месца (13 камандаў)
* **[[2000 год у футболе|2000]]**: другая ліга чэмпіянату Беларусі — 4 месца (24 каманды)
* **[[2001 год у футболе|2001]]**: другая ліга чэмпіянату Беларусі — 2 месца (18 камандаў)
* **[[2002 год у футболе|2002]]**: першая ліга чэмпіянату Беларусі — 14 месца (16 камандаў)
* **[[2003 год у футболе|2003]]**: першая ліга чэмпіянату Беларусі — 3 месца (16 камандаў)
* **[[2004 год у футболе|2004]]**: першая ліга чэмпіянату Беларусі — 3 месца (16 камандаў)
* **[[2005 год у футболе|2005]]**: першая ліга чэмпіянату Беларусі — 3 месца (16 камандаў)
* **[[2006 год у футболе|2006]]**: першая ліга чэмпіянату Беларусі — 2 месца (14 камандаў)
* **[[2007 год у футболе|2007]]**: найвышэйшая ліга чэмпіянату Беларусі — 10 месца (14 камандаў)
* **[[2008 год у футболе|2008]]**: найвышэйшая ліга чэмпіянату Беларусі — 8 месца (16 камандаў)
* **[[2009 год у футболе|2009]]**: найвышэйшая ліга чэмпіянату Беларусі — 14 месца (14 камандаў)
* **[[2010 год у футболе|2010]]**: першая ліга чэмпіянату Беларусі — 12 месца (16 камандаў)

* Найбуйнейшыя перамогі — 6:0 (Факел (Ашмяны) — 1989; Вэртыкаль (Каленкавічы) — 2004).
* Найбуйнейшыя паразы — 0:8 (Шыньнік (Бабруйск) — 1978; ЗЛіН (Гомель) — 1992); 1:8 (Тэхноляг (Віцебск) — 1978).

**Кубак Беларусі**
* **1992**: Кубак Беларусі — параза ў 1/16 фіналу
* **1992/93**: Кубак Беларусі — параза ў 1/16 фіналу
* **2004/05**: Кубак Беларусі — параза ў 1/16 фіналу
* **2005/06**: Кубак Беларусі — параза ў 1/16 фіналу
* **2006/07**: Кубак Беларусі — параза ў 1/16 фіналу
* **2007/08**: Кубак Беларусі — параза ў 1/16 фіналу
* **2008/09**: Кубак Беларусі — параза ў 1/8 фіналу

**Кубак Фэдэрацыі**
* 2007: Кубак Фэдэрацыі — бронза

Прыватныя турніры
* 2006: Кубак «Дарыды» — пераможца турніру
* 2008: Кубак «Дарыды» — бронзавы прызэр турніру

## Стадыён

Стадыён «Юнацтва» мае тры трыбуны — паўднёвую, паўночную й усходнюю — агульнай умяшчальнасьцю 3200 месцаў. Паўднёвая трыбуна накрыта навесамі. Вакол поля ёсьць гумовыя бегавыя дарожкі. У 2005 годзе па сканчэньні рэканструкцыі футбольны стадыён «Юнацтва» пасьпяхова прайшоў працэс ліцэнзаваньня УЭФА, і атрымаў статус эўрапейскага стадыёну.

## Колеры клюбу
За шматгадовую гісторыю колеры клюбу зьмяняліся некалькі разоў. З 1987 па 2000 год каманда гуляла ў зялёных і белых футболках. З 2001 па 2007 па большай частцы былі чырвона-чорна-белыя колеры. З 2008 году генэральны спонсар футбольнага клюбу «Смаргонь» пераапрануў каманду ў жоўта-блакітныя футболкі.

## Склад
: *Актуальны на 24 верасьня 2025 году*

## Статыстыка

## Галоўныя трэнэры
* Павал Раднёнак (з траўня 2019 году)
* Аляксей Дварэцкі (жнівень 2018 году — травень 2019 году, в. а. у жніўні — сьнежні 2018 году)
* Мікалай Гергель (2018)
* Аляксей Дварэцкі (2017)
* Мікалай Рындзюк (2015—2016)
* Павал Бацюта (2012—2014)

## Крыніцы

## Вонкавыя спасылкі
* Афіцыйны сайт

Катэгорыя:Смаргонь